CELEX: 32017D0037(01)
Language: bg
Date: 2017-11-20 00:00:00
Title: Решение (ЕС) 2017/2199 на Европейската централна банка от 20 ноември 2017 година за изменение на Решение ЕЦБ/2014/40 относно изпълнението на третата програма за закупуване на обезпечени облигации (ЕЦБ/2017/37)

28.11.2017   
            
            
               BG
            
            
               Официален вестник на Европейския съюз
            
            
               L 312/92
            
         РЕШЕНИЕ (ЕС) 2017/2199 НА ЕВРОПЕЙСКАТА ЦЕНТРАЛНА БАНКА
   от 20 ноември 2017 година
   за изменение на Решение ЕЦБ/2014/40 относно изпълнението на третата програма за закупуване на обезпечени облигации (ЕЦБ/2017/37)
   УПРАВИТЕЛНИЯТ СЪВЕТ НА EВРОПЕЙСКАТА ЦЕНТРАЛНА БАНКА,
   като взе предвид Договора за функционирането на Европейския съюз, и по-специално член 127, параграф 2, първо тире от него,
   като взе предвид Устава на Европейската система на централните банки и на Европейската централна банка, и по-специално член 12.1, втора алинея във връзка с член 3.1, първо тире и член 18.1 от него,
   като има предвид, че:
   
               (1)
            
            
               С Решение ЕЦБ/2014/40 (1) беше създадена третата програма за закупуване на обезпечени облигации (ПЗОО3). Заедно с програмата за закупуване на обезпечени с активи ценни книжа, програмата за закупуване на активи на публичния сектор на вторичните пазари и програмата за закупуване от корпоративния сектор ПЗОО3 е част от разширената програма за закупуване на активи (ПЗА). С ПЗА се цели да се подобри допълнително трансмисията на паричната политика, да се улесни предоставянето на кредити за икономиката на еврозоната, да се облекчат условията за заемане на средства от домакинствата и фирмите и да се допринесе за това темпът на инфлацията да се доближи в средносрочен план до нива под, но близо до 2 % в съответствие с основната цел на Европейската централна банка (ЕЦБ) да поддържа ценова стабилност.
            
         
               (2)
            
            
               На 4 октомври 2017 г. Управителният съвет реши да уточни правилата, които се прилагат спрямо допустимостта за покупка по ПЗОО3 на обезпечени облигации, обикновено наричани условни транзитни обезпечени облигации, с оглед на потенциално по-високия риск, на който излагат Евросистемата.
            
         
               (3)
            
            
               Поради това Решение ЕЦБ/2014/40 следва да бъде съответно изменено,
            
         ПРИЕ НАСТОЯЩОТО РЕШЕНИЕ:
   Член 1
   Изменение
   В член 2 от Решение ЕЦБ/2014/40 се добавя следната точка 9:
   
      
                  „9.
               
               
                  Обезпечените облигации се изключват от покупките по ПЗОО3, когато: а) имат условна транзитна структура, при което предварително определени събития водят до удължаване на падежа на облигацията и прехвърляне към структура на плащания, зависеща предимно от паричните потоци, генерирани от активите в базисния пул от обезпечения; и б) са емитирани от лице с първия най-добър рейтинг на емитент под CQS3.“
               
            
   Член 2
   Влизане в сила
   Настоящото решение влиза в сила на 1 февруари 2018 г.
   
      Съставено във Франкфурт на Майн на 20 ноември 2017 година.
      
         
            За Управителния съвет на ЕЦБ
         
         
            Председател на ЕЦБ
         
         Mario DRAGHI
      
   
   
      (1)  Решение EЦБ/2014/40 от 15 октомври 2014 г. относно изпълнението на третата програма за закупуване на обезпечени облигации (ОВ L 335, 22.11.2014 г., стр. 22).